Verejná knižnica Michala Rešetku v Trenčíne

Verejná knižnica Michala Rešetku v Trenčíne je kultúrna, informačná a vzdelávacia inštitúcia s pôsobnosťou v rámci Trenčianskeho samosprávneho kraja, ktorý je jej zriaďovateľom.

Plní funkciu mestskej verejnej knižnice pre mesto Trenčín a zároveň funkciu regionálnej knižnice pre územné celky okresov Trenčín, Nové Mesto nad Váhom, Bánovce nad Bebravou a Myjava.

V rámci Trenčianskeho samosprávneho kraja knižnica koordinuje a poradensky usmerňuje ostatné regionálne knižnice, zabezpečuje úlohy spojené s bibliografickou registráciou a koordináciou bibliografickej činnosti, zabezpečuje úlohy spojené s dokumentovaním stavu a rozvojom knižnično-informačných služieb verejnosti prostredníctvom knižničného systému.

Knižničný fond Verejnej knižnice Michala Rešetku obsahuje cca 220 tis. zväzkov kníh a špeciálnych dokumentov (audiovizuálne, elektronické), 280 titulov periodík a regionálne dokumenty.

Knižnica je otvorená 65 hodín v týždni, služby poskytuje denne okrem nedele. Popri knižnično-informačných službách v súlade so svojím zameraním a špecializáciou poskytuje aj prístup na internet pre verejnosť, organizuje množstvo kultúrno-spoločenských podujatí s cieľom predstaviť širokej verejnosti literátov a iné významné osobnosti trenčianskeho regiónu, vzdelávacie podujatia pre deti a mládež a pôsobí ako komunitné centrum.

Knižnica plní, v rámci svojej miestnej a regionálnej pôsobnosti vzdelávacie, informačné a kultúrne poslanie, zabezpečuje slobodný prístup k informáciám a podieľa sa na celoživotnom vzdelávaní jej používateľov a návštevníkov.

ISIL kód: SK-6KACKA03708

Dejiny 

1925 - vznik mestskej knižnice v Trenčíne v zmysle zákona č. 430/1919 o verejných obecných knižniciach s knižným fondom 400 zväzkov. Umiestnená v budove Štátnej ľudovej školy na ulici Slobody (terajšia ZŠ na ul. 1. mája)
1937 - zriadená čitáreň knižnice so 48 titulmi novín a časopisov
1941 - presťahovanie knižnice do prístavby budovy okresného súdu
1945 - od februára knižnica bez činnosti, svoje priestory uvoľnila na ubytovanie ľudí utekajúcich pred frontom z východného Slovenska
1946 - obnovená činnosť knižnice v prestavbe starej železničnej stanice
1950 - presťahovanie do prvej samostatnej knižničnej budovy na Jaselskej ulici
1952 - mestská knižnica s čitárňou preorganizovaná na okresnú ľudovú knižnicu v súlade s výnosom Povereníctva informácií a osvety v Bratislave č. 644/51
1953 - knižnica sa stala ústredím jednotnej sústavy knižníc v okrese pre metodickú, inštruktážnu a bibliograficko-informačnú činnosť a centra MVS v zmysle Štatútu OĽK
1957 - zriadené samostatné oddelenie náučnej literatúry, oddelenie beletrie, výpožičné oddelenie s čitárňou pre deti a čitáreň pre dospelých
1961 - zriadené samostatné metodické oddelenie
1964 - zriadený úsek regionálnej bibliografie a dokumentácie
1965 - knižnica sa stala osobným úradom všetkých profesionálnych pracovníkov ľudových knižníc Trenčianskeho okresu
1970 - otvorenie prvej pobočky knižnice na sídlisku Dlhé Hony, presťahovanie výpožičného oddelenia pre deti do budovy bývalej osemročnej školy na Hasičskej ulici
1971 - zriadená všeobecná študovňa, študovňa pre deti a krajské metodické oddelenie, získanie budovy na Hasičskej ulici do vlastníctva knižnice
1971 - uznesením Rady ZsKNV č. 54/1971 okresná knižnica preorganizovaná na krajskú knižnicu pre knižnice Západoslovenského kraja s účinnosťou od 1. 1. 1972
1972 - otvorená druhá pobočka knižnice v bývalej obci Kubra
1973 - zriadená knihárska dielňa
1978 - presťahovanie prevádzok z budovy na Jaselskej ulici do časti budovy bývalého ONV na Nám. SNP 2
1979 - zriadená študovňa odbornej a umenovednej literatúry
1982 - vznik samostatného oddelenia bibliografie a informácií
1988 - zriadené hudobné oddelenie, zriadená pobočka na sídlisku Juh a preorganizovaná miestna ľudová knižnica v bývalej obci Opatová n/Váhom na pobočku krajskej knižnice
1989 - inštalácia prvého počítača SM 16-22
1991 - delimitácia Krajskej knižnice v Trenčíne spod Zs KNV pod Ministerstvo kultúry SR na základe zákona SNR č. 518/90, preorganizovanie knižnice na okresnú knižnicu s metodickou pôsobnosťou pre západoslovenský región
1992 - začiatok automatizácie knižničných procesov
1992 - inštalované subsystémy knižničného softvéru systém CDS/ISIS (spracovanie dokumentov, databáza používateľov, spracovanie regionálnych dokumentov), neskôr konverzia na knižničný systém SMARTLIB
1994 - premenovanie knižnice na Okresnú knižnicu Michala Rešetku v Trenčíne
1996 - okresná knižnica preorganizovaná na Štátnu krajskú knižnicu M. Rešetku v Trenčíne v zmysle Zriaďovacej listiny, vydanej Krajským úradom v Trenčíne
1997 - inštalácia komplexného modulárneho knižnično-informačného systému LIBRIS
2000 - pripojenie budovy na Nám. SNP 2 na internet a zriadenie multimediálnej študovne
2001 - vznik webovej stránky knižnice
2002 - prechod zriaďovateľskej funkcie voči knižnici z Krajského úradu v Trenčíne na Trenčiansky samosprávny kraj a zmena názvu knižnice na Verejnú knižnicu Michala Rešetku v Trenčíne
2005 - zriadenie internetu pre verejnosť v budove na Hasičskej ulici
2007 - zriadenie Informačného miesta Trenčianskeho samosprávneho kraja - regionálne dokumenty a bibliografia v budove na Nám. SNP 2
2007 - zriadenie Internetu pre verejnosť s 8 bezplatnými prístupovými bodmi k internetu na pracovisku Juh
2008 - implementácia nového knižnično-informačného systému Clavius v rámci Regionálneho knižnično-informačného systému, ktorý integruje 12 kultúrnych organizácií v zriaďovateľskej pôsobnosti TSK
2009 - nové logo Verejnej knižnice Michala Rešetku v Trenčíne
2009 - zmena dizajnu a obsahu webovej stránky VKMR v novom redakčnom systéme Buxus
2009 - presťahovanie pracoviska Dlhé Hony do priestorov OD Družba, doplnenie interiéru o nové regály a nábytok do čitárenskej časti
2010 - automatizácia knižničných procesov na všetkých pracoviskách knižnice VKMR
2011 - schválenie kúpy nehnuteľnosti na Jaselskej ulici pre potreby VKMR zastupiteľstvom Trenčianskeho samosprávneho kraja uznesením č. 190/2011 z 27.4.2011
2011 - presťahovanie pracoviska Opatová n/Váhom z dôvodu vypovedania nájomnej zmluvy Mestom Trenčín do priestorov Základnej školy v Opatovej n/Váhom
2011 - presťahovanie pracoviska Dlhé Hony do iných priestorov v OD Družba
2012 - presťahovanie vybraných pracovísk z budovy na Nám. SNP 2 na Hasičskú ul.
2012 - presťahovanie oddelení knižnice pre dospelých čitateľov z Nám. SNP 2 na Jaselskú ul.2 - otvorenie knižnice v nových priestoroch 22. novembra 2012
2013 – inštalácia biblioboxu na Jaselskej ul., ktorý slúži na vracanie výpožičiek mimo otváracích hodín knižnice
2014 – otvorenie Letnej čitárne v rámci projektu „Knižnica pod holým nebom“, ktorý vonku, bezplatne a pre všetkých umožňuje prístup k periodikám
2014 – wifi pripojenie pre návštevníkov študovní na Jaselskej ul.
2015 - zlúčenie oddelení čitáreň a internet pre verejnosť na Hasičskej ul.

Referencie

Externé odkazy 
 Oficiálna stránka knižnice
Online katalóg VKMR
Súborný katalóg Trenčianskeho samosprávneho kraja - online katalóg
 Zoznam knižníc v SR

Verejné knižnice na Slovensku
Kultúra v Trenčíne
Organizácie v zriaďovateľskej pôsobnosti Trenčianského samosprávneho kraja